Елисавета Багряна
Летен ден

chitanka.info

Денят е дълъг, тих, неизчерпаем —

като в сърцето ми към тебе обичта,

като полето, чезнещо в безкрая.

Далеч от грижите и от света,

сама съм сякаш лес, над който е валяло,

и езеро, през утрин засияло.

Душата, пълна с мед и аромат,

като пчела се вечер упоена връща

и всеки храст и цвят й е познат.

А през деня притихналата къща,

заспала в мрежата на лятната омара,

един след друг прозорците разтваря

и диша този лъх неуловим

на ягоди, на мащерка и на сено,

за който в градовете се топим.

И аз усещам живото звено

на обичта в света, обгърнало ни двама

над всякаква тревога и измама.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.